Tā nu ir iznācis, ka manā daiļradē ērģeles ir ieņēmušas ļoti nozīmīgu lomu un esmu šim instrumentam rakstījusi mūziku jau kopš studiju laikiem. Tas droši vien, pateicoties brīnišķīgajiem Latvijas ērģelniekiem, ar kuriem kopā mācījos, kāpām uz skatuves, palīdzējām un atbalstījām viens otru, runājām, diskutējām, priecājāmies par otra panākumiem un pārdzīvojām neveiksmes. Šī skaistā, radošā atmosfēra bija tik auglīga, ka ar laiku sāku rakstīt tieši šim instrumentam, jo izjutu gan ērģelnieku ikdienu, gan krāšņo koncertu atmosfēru (tolaik) Konservatorijas ērģeļzālē, kā arī Latvijas lepnumā – Rīgas Doma koncertzālē. Tā kā jutos ērģelnieku saimei piederoša, tad atbalstu savām idejām nenācās grūti atrast. Visilgstošākā un auglīgākā radošā sadarbība man ir izveidojusies ar ērģelnieci Ligitu Sneibi un šajā jubilejas koncertā Ligitai piepulcējas flautiste Anete Toča un soprāns Laura Grecka.

Programmā izvēlēti darbi, kuri rakstīti laikā no 1989. gada līdz pat 2019.gadam.

Tematika visdažādākā - rituāla maģija ar vienas tēmas vairākkārtīgu atkārtošanos cikla “Spektrs” 1.daļā “Rituāls”(1989); ērģeļu spožo reģistru saspēle, kā baznīcas zvanu imitācija skaņdarbā “Procesija ar zvaniem” (2019); viegla smaida un humora dzirkstis skaņdarbu ciklā “Punktiņs, punktiņš, komatiņš” (2016), kas rakstīta, kā burtnīca jaunajiem ērģelniekiem; “Mijiedarbība” (1999) flautai un ērģelēm - emocionāls un reizē filozofisks skatījums uz dzīves un laika plūdumu; “Saules apmirdzētie” (2001) ērģelēm solo, iesaistot balsis, sitamo instrumentu woodblock un ūdens svilpīti imitē putnu treļļus un ievadīs skaistajā un reizē skarbajā meža valstībā un visbeidzot dziesmu cikls “Šis skaistais laiks” (2019) soprānam un ērģelēm, ar Imanta Ziedoņa dzeja, kā veltījums Latvijas valsts simtgadei.

Ceru, ka šis koncerts iepriecinās un radīs impulsus jauniem un skaistiem darbiem visās jomās.

Indra Riše